# ข่าวประชาสัมพันธ์

# 4 มิถุนายน 2568

**บสย. ผนึก สสว. เชื่อมข้อมูล SMEs ผ่านระบบ “SME ONE ID”**

**ชูแพลตฟอร์มดิจิทัล ยกระดับเข้าถึงแหล่งทุน**

**นายกิตติพงษ์ บุรณศิริ** รองผู้จัดการทั่วไป สายงานกลยุทธ์และผลิตภัณฑ์ บรรษัทประกันสินเชื่ออุตสาหกรรมขนาดย่อม (บสย.) พร้อมด้วย **นางสาวสิริรัตน์ อร่ามเสรีวงศ์** รองผู้จัดการทั่วไป สายงานสารสนเทศและดิจิทัล ร่วมกับ **นางสาวปณิตา ชินวัตร** รองผู้อำนวยการสำนักงาน รักษาการแทนผู้อำนวยการ สำนักงานส่งเสริมวิสาหกิจขนาดกลางและขนาดย่อม (สสว.) และหน่วยงานพันธมิตรภาครัฐ และเอกชน ร่วมพิธีประกาศความร่วมมือบูรณาการส่งเสริม SMEs ผ่านการเชื่อมโยงข้อมูลผู้ประกอบการ ภายใต้ระบบงาน **“หนึ่งรหัส หนึ่งผู้ประกอบการ” (SME ONE ID)** ยกระดับการเชื่อมโยงข้อมูล SMEs สู่การพัฒนาสิทธิประโยชน์ที่ครอบคลุมกับความต้องการของผู้ประกอบการ SMEs ไทย เพื่ออำนวยความสะดวก รวดเร็วและมีประสิทธิภาพ ส่งเสริมผู้ประกอบการไทยให้แข็งแกร่งและปลอดภัยในโลกยุคดิจิทัล เมื่อวันที่ 4 มิถุนายน 2568 ณ โรงแรมมิราเคิล แกรนด์ คอนเวนชั่น

**นายกิตติพงษ์** กล่าวว่า บสย. และ สสว. ได้ร่วมลงนาม **บันทึกข้อตกลงความร่วมมือ (MOU)** ภายใต้กรอบ “โครงการบูรณาการส่งเสริม SMEs ผ่านการเชื่อมโยงข้อมูลผู้ประกอบการ ภายใต้ระบบงานหนึ่งรหัส หนึ่งผู้ประกอบการ (SME ONE ID)” เพื่อยกระดับศักยภาพผู้ประกอบการไทยให้เข้าถึงแหล่งเงินทุนได้อย่างทั่วถึงและยั่งยืน มุ่งสนับสนุนผู้ประกอบการ SMEs ที่มีศักยภาพ แต่ขาดหลักประกันหรือมีหลักประกันไม่เพียงพอ ให้สามารถเข้าถึงสินเชื่อจากสถาบันการเงิน ผ่านกลไกการค้ำประกันของ บสย. ซึ่งถือเป็นก้าวสำคัญในการพัฒนาโครงสร้างพื้นฐานด้านข้อมูลผู้ประกอบการ SMEs ของประเทศ ช่วยลดความเหลื่อมล้ำในการเข้าถึงแหล่งทุน และเสริมสร้างความเข้มแข็งให้กับระบบเศรษฐกิจฐานรากของไทยอย่างมั่นคงและยั่งยืน

โดยความร่วมมือในครั้งนี้ ในกรอบระยะเวลา 3 ปี บสย. จะทำการเชื่อมโยงข้อมูลผู้ประกอบการ SMEs ภายใต้ระบบ SME ONE ID ของ สสว. กับ แพลตฟอร์ม บสย. ผ่าน LINE OA : @tcgfirst ซึ่งมีเครื่องมือการตรวจเช็คสุขภาพทางการเงิน และธุรกิจ พร้อมผู้เชี่ยวชาญประเมินความสามารถในการเข้าถึงสินเชื่อ ตลอดจนเตรียมความพร้อมในการขอสินเชื่อ ซึ่งจะช่วยเพิ่มโอกาสการเข้าถึงแหล่งเงินทุนของผู้ประกอบการ SMEs ผ่านกลไกการค้ำประกันสินเชื่อมากขึ้น นอกจากนี้ จากความร่วมมือดังกล่าว ยังเป็นการเชื่อมข้อมูลของผู้ประกอบการ SMEs ระหว่าง บสย. ซึ่งมีฐานข้อมูล SMEs กว่า 8 แสนราย และ สสว. ที่มีฐานข้อมูล SMEs ในระบบ SME ONE ID อยู่ที่ 1,112,078 ราย (ข้อมูล ณ พฤษภาคม 2568) เพื่อยกระดับการส่งเสริม และพัฒนา ตลอดจนการเชื่อมสิทธิประโยชน์ต่างๆ เพื่อตอบโจทย์ความต้องการของ SMEs ได้มากยิ่งขึ้น

“ความร่วมมือในครั้งนี้ สอดคล้องกับแผนยกระดับองค์กร เพื่อเพิ่มศักยภาพในการช่วยเหลือ SMEs ในประเทศไทยของ บสย. ในด้านการใช้ประโยชน์จาก Big Data มาวิเคราะห์ข้อมูลในมิติด้านต่างๆ เพื่อพัฒนาโอกาสในการช่วยเหลือ SMEs มากยิ่งขึ้น” **นายกิตติพงษ์ กล่าว**

ปัจจุบัน สสว. ได้ดำเนินการบูรณาการเชื่อมโยงข้อมูลระหว่างหน่วยงานผ่านระบบ SME ONE ID เรียบร้อยแล้วจำนวน 11 หน่วยงาน และในครั้งนี้ได้เพิ่มการบูรณาการเชื่อมโยงข้อมูลระหว่างหน่วยงาน อีก 9 หน่วยงาน ทั้งภาครัฐและเอกชน โดยมี บสย. เป็นหนึ่งในความร่วมมือในครั้งนี้